Helfte van kampioenswemmer se medaljes geroofCameron van der Burgh Van der Burgh, wat Suid-Afrika tydens die Olimpiese Spele in Londen later dié jaar sal verteenwoordig het gesê die medaljes en trofeë is “onvervangbaar”, aangesien dit in verskeie lande gewen is, het die Saturday Star berig. Die medaljes en trofeë is Vrydag, op Van der Burg se 24ste verjaardag gesteel. Van der Burgh was by ŉ swemoefening en sy ma het gaan inkopies doen toe die rooftog plaasgevind het. “Toe my ma by die huis kom, kon sy nie haar oë glo nie. Bykans alles is gesteel. Hulle het deur die diefwering gebreek en ons helder oordag beroof. Ek kan dit nie glo nie,” het Van der Burg gesê. “Ek is bly dat niemand seergekry het nie, dit is die belangrikste.” Van der Burgh sal die internasionale swemliggaam kontak om te hoor of dit moontlik is om die medaljes en trofeë te vervang. Hy is ook ongelukkig oor die manier waarop die polisie die saak hanteer het. “Toe ek van die oefening af teruggekom het, het ek dadelik die polisie gekontak. Hulle het ŉ halfuur later opgedaag, maar geen vingerafdrukke geneem nie,” het hy gesê. “Voor die voorval was ek 100% op die Spele gefokus, maar ek het nou van my fokus verloor.” Van der Burgh sê indien hy ŉ medalje by die Spele ontvang sal hy dit in veilige bewaring by die bank laat. Van der Burgh het Suid-Afrika in 2008 by die Somer Olimpiese Spele verteenwoordig en verskeie wêreldkampioenskap-medaljes ingepalm. Hy is tans die wêreldrekordhouer in die 25m en 50m kortafstanditems en 50m langafstanditem.